projecte-aina/catalan_government_crawling huggingface dataset:
Amb motiu de la commemoració dels 80 anys de la fi de la Guerra Civil, l'Arxiu Comarcal de la Noguera i el Consell Comarcal de la Noguera publiquen el llibre Entre la Revolució i la Guerra: Memòria Gràfica de la Guerra Civil a la Noguera, de l'historiador Gerard Costa.
En aquest llibre, l'autor fa un recorregut gràfic través de les prop de 140 imatges, totes elles de la comarca de la Noguera, que il·lustren el període de la Guerra, prenent com a punt de partida la II República i acabant a la immediata postguerra.
Aquest treball ens explica, a través del document fotogràfic, un període de la història que va ser especialment cruent a la Noguera, on el front del Segre s'hi va establir durant 8 mesos en l'anomenat Cap de Pont de Balaguer, que comprenia un bast territori, des de la zona de Vallfogona de Balaguer fins al Montsec.
"Entre la Revolució i la Guerra: Memòria gràfica de la Guerra Civil a la Noguera", de l'autor Gerard Costa.
L'Arxiu Comarcal de la Noguera, juntament amb el Consell Comarcal de la Noguera, ha organitzat una exposició itinerant, en commemoració dels 80 anys de la fi de la Guerra Civil que durant la Setmana Internacional dels Arxius s'exhibirà a l'Ajuntament de Balaguer, els dies 3 a 24 de juny.
L'exposició, que al llarg de l'any itinerarà per diversos municipis de la comarca, presenta una selecció de les fotografies del propi Arxiu Comarcal de la Noguera i també d'altres arxius, les quals han estat recollides en el llibre que porta el mateix títol, de l'autor Gerard Costa.
Amb ella es vol donar a conèixer aquest període de la història a través d'un conjunt d'imatges de la comarca de la Noguera, partint de la II República i acabant a la immediata postguerra.
La Guerra Civil, en el context de la batalla del Segre, va ser un episodi especialment cruent a la Noguera, ja que durant un llarg període de 8 mesos, entre l'abril de 1938 i el gener de 1939, el front s'hi va establir al Cap de pont de Balaguer, el qual comprenia un bast territori que anava des de la zona de Vallfogona de Balaguer fins al Montsec.
Coincidint amb la Setmana Internacional dels Arxius, s'exhibirà a l'Ajuntament de Balaguer els dies 3 a 24 de juny (11-13h i 17-20h).
Aquest any se celebra la 24a Càtedra d'Estudis Medievals Comtat d'Urgell, els dies 10, 11 i 12 de juliol a la sala d'actes del Consell Comarcal de la Noguera.
La temàtica d'aquesta edició és "L'Edat Mitjana.
La primera globalització?" que aplega, com sempre, un tema de plena actualitat a fi d'estudiar-lo des d'una perspectiva històrica.
Com cada any, hi participen prestigiosos historiadors provinents de diferents universitats i, el dia 11, es fa una sortida a les muralles de Balaguer, al monestir de les Franqueses, a Castelló de Farfanya i a Os de Balaguer, així com el ja tradicional dinar de curs.
El Consell Comarcal de la Noguera, l'Ajuntament de Balaguer, l'Arxiu Comarcal de la Noguera i la Universitat de Lleida, ja fa més de dues dècades que participen en el curs d'estiu de la Càtedra d'Estudis Medievals Comtat d'Urgell amb la voluntat d'estudiar i difondre la història medieval de la Noguera.
És, per tant, un espai consolidat de recerca, divulgació i ensenyament històric obert a tots aquells que volen aprofundir en el coneixement del passat medieval des d'una perspectiva actual.
Campanya de recollida de documents i memòria sobre la pandèmia de COVID19
El teu testimoni escrit i parlat, les teves emocions i sensacions davant aquesta pandèmia, les teves fotografies i vídeos poden ser molt importants per ajudar a documentar i explicar en el futur el moment excepcionals en què ens trobem.
Des de l'Arxiu Comarcal de la Noguera iniciem una campanya de recollida de materials per documentar l'experiència col·lectiva que estem vivint.
Múltiples esdeveniments ens impacten aquests dies: el confinament, la malaltia, la solidaritat, l'angoixa per la situació econòmica, la buidor dels espais públics, la cancel·lació general de la nostra vida social..., tota la documentació que reculli aquestes experiències ens ajudarà a formar una memòria social de la pandèmia de COVID19 a la comarca.
Els arxius públics, en tant que institucions que tenim per objectiu la preservació i la custòdia de la memòria col·lectiva, ens brindem a recollir les evidències d'un moment difícil com aquest per tal que, en el futur, puguem disposar d'una memòria social directament construïda per la ciutadania i no només per les institucions i pels mitjans de comunicació.
Documents analògics i digitals, textos personals (diaris de confinament, reflexions sobre la situació i vivències tant en fonts escrites com orals amb vídeo blogs o sonors), fotografies i vídeos creats per vosaltres i vinculats a la nostra comarca.
Envieu els vostres materials digitals (a partir de 10MB per WeTransfer) a: [EMAIL]
Feu arribar els vostres documents analògics a l'Arxiu Comarcal de la Noguera: Plaça Comtes d'Urgell, 6; 25600 Balaguer.
Col·labora a crear la memòria social de la Noguera
L'antic secretari de l'Ajuntament de Tragó de Noguera, Antoni Jiménez Rubia, amb l'ajuda del seu fill, ha fet donació a l'Arxiu Comarcal de la Noguera i al Consell Comarcal de la Noguera de la documentació relativa a la dissolució i liquidació del municipi de Tragó de Noguera.
Aquest municipi va desaparèixer amb motiu de la construcció del pantà de Canelles l'any 1964, és a dir, que aquest any es commemora el 50è aniversari de la desaparició del poble.
A l'acte hi han assistit a més del senyor Antoni Jiménez Rubia, acompanyat del seu fill, el president del Consell Comarcal de la Noguera, la directora de l'Arxiu Comarcal de la Noguera i dos membres de l'Associació d'Amics de Tragó de Noguera, entitat que ha fet possible aquesta donació.
La documentació s'incorporarà al fons documental del municipi de Tragó, que es conserva a l'Arxiu Comarcal de Noguera.
Aquest any se celebra la 23a Càtedra d'Estudis Medievals Comtat d'Urgell, que tindrà lloc els dies 11, 12 i 13 de juliol a la sala d'actes del Consell Comarcal de la Noguera.
La temàtica d'aquesta edició és "La nació a l'Edat Mitjana" que aplegarà, com sempre, un tema de plena actualitat a fi d'estudiar-lo des d'una perspectiva històrica.
Com cada any, hi participaran prestigiosos historiadors provinents de diferents universitats com París-Sorbonne, Wroclaw, Debrecen, Lorraine, Gieben, l'Acadèmia de Ciències de Rússia i el Consell Nacional de Recerca italià.
La sortida tindrà lloc el dia 13 de juliol a l'ermita de la Pertusa, la col·legiata de Sant Pere d'Àger, i el monestir de Santa Maria de Bellpuig de les Avellanes, on es farà el dinar de curs.
A més de les ponències i els debats, s'ha incorporat al programa una activitat gratuïta i oberta a tothom que consistirà en un concert del grup vocal Mezzos que anirà acompanyat d'un tast de vins el dia 12 de juliol a les 19.30h.
El Consell Comarcal de la Noguera, l'Ajuntament de Balaguer, l'Arxiu Comarcal de la Noguera i la Universitat de Lleida, ja fa més de dues dècades que participen en el curs d'estiu de la Càtedra d'Estudis Medievals Comtat d'Urgell amb la voluntat d'estudiar i difondre la història medieval de la Noguera.
És, per tant, un espai consolidat de recerca, divulgació i ensenyament històric obert a tots aquells que volen aprofundir en el coneixement del passat medieval des d'una perspectiva actual.
També cal destacar que és el 4t any que la Càtedra d'Estudis Medievals està inclosa a l'oferta de cursos d'estiu de la Universitat de Lleida.
El curs d'estiu tindrà lloc els dies 11, 12 i 13 de juliol a la sala d'actes del Consell Comarcal de la Noguera.
Procés d'inundació de Tragó de Noguera.
Pere Tufet, fotògraf de professió avui retirat i fill de Castelló de Farfanya, ha fet una donació a l' Arxiu Comarcal de la Noguera d'un total de 296 negatius fotogràfics dels anys 1961 i 1962 sobre Tragó de Noguera.
Aquestes fotografies recullen imatges del poble de Tragó i dels seus veïns just abans de marxar, així com del posterior procés d'inundació amb motiu de la construcció del pantà de Santa Anna.
Pere Tufet va fer aquestes fotografies quan acompanyava a mossèn Roig a Tragó en la seva tasca d'ajudar els veïns del poble a aconseguir unes condicions justes en l'expropiació dels seus béns.
Aquest ingrés coincideix amb la col·laboració que l'Arxiu des de fa uns mesos està fent amb l'Associació Amics de Tragó de Noguera a fi de crear una col·lecció d'imatges digitals del desaparegut poble de Tragó, a partir de la cessió de fotografies que voluntàriament fan els particulars per a la seva reproducció.
Pere Tufet fa donació a l'Arxiu de 296 negatius fotogràfics
Preservació dels fons municipals de la Noguera
Finalitza el projecte Fem Memòria iniciat l'any 2007, adreçat a recuperar i a preservar els fons dels ajuntaments de la Noguera, la major part dels quals es trobaven en un estat molt precari.
Com a resultat de tot el projecte dut a terme, a l'Arxiu Comarcal de la Noguera es conserven actualment el 90% dels fons dels ajuntaments de la comarca.
És a dir, a l'Arxiu Comarcal s'hi poden trobar 27 fons municipals dels 30 ajuntaments que conformen la comarca de la Noguera, això sense comptar els 9 fons d'antics municipis avui dia desapareguts que també es conserven a l'Arxiu.
Per aquest motiu, i en resposta al considerable volum de documentació que ha ingressat a l'Arxiu durant aquests anys, una de les principals tasques desenvolupades ha estat el tractament integral d'aquesta documentació municipal, a fi de garantir la seva conservació futura i de permetre l'accés, tant per part de l'administració pública titular, com per part dels investigadors i dels ciutadans interessats.
FONS MUNICIPALS INGRESSATS A L'ARXIU COMARCAL DE LA NOGUERA
L'Arxiu ha pres un paper actiu en la preservació de la memòria històrica dels pobles de la Noguera
Presentació 22a Càtedra d'Estudis Medievals
Els dies 13 i 14 de juliol tindrà lloc la XXII edició de la Càtedra d'Estudis Medievals del Comtat d'Urgell que es fa cada any a Balaguer.
Enguany, el tema a tractar és sobre les poblacions rebutjades i desplaçades a l'Europa medieval i, com cada any, els ponents que hi participaran seran professors i investigadors de prestigi en història medieval de diferents universitats europees.
Com a novetat, la Càtedra inclou aquest any, per primera vegada, dues activitats obertes a tot el públic, no només als inscrits.
Aquestes activitats són: un concert de música a càrrec de "Rosich-Rosanes" al claustre del Consell Comarcal que tindrà lloc dijous, i una taula rodona sobre poblacions desplaçades i rebutjades al segle XXI, que es farà divendres i en la qual hi participaran Antoni Segura, director del Centre d'Estudis i Documentació Internacionals de Barcelona, Ares Massip i Eduard Solanes, voluntaris en camps de refugiats.
La 22a edició del Curs d'estiu Comtat d'Urgell tindrà lloc els dies 13 i 14 de juliol
S'ha publicat un llibre en el qual diversos autors estudien el mercat de Balaguer al llarg dels segles.
Presentació del llibre del Mercat
Una cruïlla és el títol del llibre que ha estat presentat recentment pel seu coordinador, el Dr.
Flocel Sabaté, catedràtic d'Història Medieval i professor de la Universitat de Lleida.
El llibre, editat per l'Ajuntament de Balaguer, ha estat possible gràcies a la participació de diversos autors que han estudiat el mercat i la seva importància des que el rei Pere el Catòlic va concedir l'any 1211 a Balaguer el privilegi de celebrar-lo a perpetuïtat.
L'Arxiu Comarcal de la Noguera ha col·laborat fent la tria i aportant la major part de les fotografies que il·lustren el llibre.
Aquestes imatges, les quals corresponen a documents textuals, gràfics i fotogràfics, provenen de diversos fons dipositats a l'Arxiu, tret d'algunes fotografies que van ser cedides per altres arxius comarcals i als quals agraïm des d'aquí la seva aportació.
La mostra exhibirà fotografies de Daniel Torruella Valls, fons dipositat a l'Arxiu Comarcal de la Noguera
Fotografia estereoscòpica de Daniel Torruella
Coincidint amb el dia Internacional dels Arxius es podrà veure al Museu de la Noguera la mostra Fotografia en relleu.
La fotografia estereoscòpica a les comarques de Lleida.
Aquesta projecte ha estat promogut per la Xarxa de Museus de les Terres de Lleida i Aran en col·laboració amb la Xarxa d'Arxius de la Generalitat de Catalunya, amb l'objectiu de mostrar aquest tipus d'imatges i els autors més representatius que van treballar al llarg del temps amb fotografia estereoscòpica a les terres de Lleida i que es conserven en els arxius catalans.
Les imatges cedides per l'Arxiu Comarcal de la Noguera han estat les del fotògraf balaguerí Daniel Torruella Valls, aficionat a la fotografia que ens ha deixat una interessant col·lecció d'imatges capturades predominantment entre els anys 1927 i 1936.
Aquest llegat té una especial importància tant pel seu contingut, relatiu sobretot a Balaguer i a la comarca de la Noguera, com per la seva qualitat i experimentació amb la tècnica fotogràfica, com és el cas de les fotografies estereoscòpiques que tenim ocasió de veure en aquesta mostra.
L'exposició s'allargarà fins al dia 19 de juliol.
El curs d'estiu es realitzarà els dies 1, 2 i 3 de juliol de 2015 a Balaguer i ens aproparà al tema de "L'assistència a l'Edat Mitjana".
Amb motiu del dia Internacional dels Arxius, va tenir lloc la presentació de la 20a edició del curs d'estiu Càtedra d'Estudis Medievals del Comtat d'Urgell que es celebrarà els dies 1, 2 i 3 de juliol a Balaguer.
Concepció Cañadell, presidenta del Consell comarcal de la Noguera; el Sr.
Miquel Aige, regidor de Cultura de l'Ajuntament de Balaguer; la Sra.
Maite Pedrol, directora de l'Arxiu Comarcal de la Noguera, i el Sr.
Flocel Sabaté, professor i catedràtic de la UdL, que van coincidir a destacar la consolidació del prestigi del curs tant en l'àmbit nacional com en l'internacional.
El curs d'enguany tractarà sobre "L'assistència a l'Edat Mitjana".
Els ponents, catedràtics i professors d'universitats de l'Estat espanyol, Itàlia, França, Regne Unit, Argentina i Xile, tractaran com s'atenia les persones en situació de pobresa, feblesa, malaltia i necessitat i també com a través de la caritat les persones poderoses feien ostentació de la seva pietat.
Durant els tres dies del curs s'impartiran conferències en sessions de matí i tarda, que clouran amb un debat entre els ponents de cada sessió.
El dijous 2 de juliol es farà una sessió de treball de camp a la vall de Meià durant el matí es visitarà la Font Blanca, la Cova de les Monges de Fabregada, el barri antic de Vilanova (antiga vila closa) i l'església.
Després de dinar, a les 16.00 h es farà la sessió acadèmica a la Sala d'Actes de l'Ajuntament de Vilanova de Meià i a les 17.00h es farà un homenatge al Dr.
Per a més informació i inscripcions, podeu adreçar-vos a l'Arxiu Comarcal de la Noguera (pl. dels Comtes d'Urgell, 6 / tel. 973 443 056 / fax 973 443 783 / [EMAIL] ).
La parròquia de Santa Maria de Balaguer finalitza la digitalització dels llibres sagramentals i l'Arxiu Comarcal de la Noguera hi col·labora en el projecte.
La parròquia de Santa Maria de Balaguer ha finalitzat l'ambiciós projecte de digitalitzar i elaborar els índexs informatitzats dels llibres de baptismes, matrimonis i defuncions històrics que es conserven des del segle XV.
Aquesta tasca ingent no hagués estat possible sense l'extraordinària col·laboració d'una desena de voluntaris que es varen anar engrescant fins a crear un grup de treball ben organitzat.
L'Arxiu Comarcal de la Noguera també hi ha col·laborat unificant en una sola base de dades els prop de 60 índexs elaborats pels voluntaris, a fi de facilitar la consulta de més de 80.000 noms buidats.
Ara els interessats poden consultar les bases de dades d'aquests índexs a les instal·lacions de l'Arxiu Comarcal, en un horari més ampli i l'assessorament del seu personal i, una vegada feta la cerca a l'Arxiu Comarcal i obtinguts resultats, podran adreçar-se a la parròquia i contrastar les dades als llibres sagramentals que es troben en format digital.
Tot plegat és una magnífica millora en quant a la preservació dels documents originals, ja que la digitalització ofereix un mitjà alternatiu a la consulta, especialment dels llibres sagramentals, que són tan sol·licitats en les cerques genealògiques.
També cal considerar-ho com una experiència exemplar, sobretot pel que fa a l'enorme treball dels voluntaris.
I, finalment, cal fer esment que aquest projecte s'ha repetit en alguna altra parròquia de la Noguera, com és el cas de Montgai, la qual cosa seria bo que tingués continuïtat.
Entre la documentació ingressada a l'Arxiu hi ha les distincions i els diplomes que ha rebut, els manuscrits dels llibres publicats, les receptes publicades a la premsa, així com les col·laboracions en programes de televisió
Josep Maria Morell Bitrià ha cedit a l'Arxiu Comarcal de la Noguera la documentació generada en l'exercici de la seva professió com a xef de cuina i com a escriptor de llibres de cuina i col·laborador en premsa escrita i televisió des de l'any 1981 fins el 2011.
Josep Maria Morell Bitrià va néixer l'any 1944 a Alfarràs, el Segrià, i es va iniciar en el món de la restauració gastronòmica als tretze anys, celebrant 50 anys de dedicació a la professió de cuiner l'any 2008.
El 5 de novembre de l'any 1981 va obrir juntament amb la meva esposa Magda el restaurant Cal Morell de Balaguer, que va tancar al públic el dia 9 de desembre de 2007.
La figura de Josep Maria Morell com a mestre de cuina ha estat força reconeguda a la comarca, així com a nivell de tota Catalunya, rebent diverses distincions, entre les quals cal destacar el seu reconeixement com a fill adoptiu de la ciutat de Balaguer l'any 2009, la participació com a cuiner representant de Catalunya a l'Expo Sevilla del 1992 i l'elaboració d'una recepta de cuina dedicada al Príncep d'Astúries l'any 1987.
També és autor de 12 llibres de cuina, un dels quals, "Els fogons de Lleida", ha estat el llibre de receptes de cuina catalana més venut a Catalunya.
D'altra banda, pel seu caràcter inquiet, Josep M. Morell ha participat, i encara ho continua fent, en diversos mitjans de comunicació tant de premsa escrita, de ràdio com de televisió.
A partir d'ara es podran consultar a l'Arxiu Comarcal de la Noguera, entre altres documents, les distincions i els diplomes que ha rebut Josep M. Morell, els manuscrits dels llibres publicats, les receptes publicades a la premsa, així com les col·laboracions en programes de televisió.
L'alcalde de l'Ajuntament de Bellcaire d'Urgell, Xavier Bergé, ha signat un contracte per a la cessió del fons municipal a l'Arxiu Comarcal de la Noguera.
Amb aquest acte l'Ajuntament de Bellcaire d'Urgell s'acull a la possibilitat que ofereix la legislació actual perquè els municipis petits puguin conservar els seus documents en els arxius comarcals, que són els equipaments culturals especialitzats en la custòdia i preservació d'aquests fons de titularitat municipal.
A la comarca de la Noguera, la preservació dels fons municipals es fa molt difícil per la major part dels ajuntaments, ja que les condicions de conservació que requereixen els documents rarament les pot complir cap municipi petit.
Per aquest motiu, s'ha de valorar molt positivament la iniciativa de l'Ajuntament de Bellcaire d'Urgell, ja que així garantirà les condicions necessàries perquè aquesta part de la memòria històrica de Bellcaire d'Urgell passi a les generacions futures.
D'altra banda, a partir d'ara, aquesta documentació podrà ser consultada pels estudiosos i els ciutadans en general tant a les instal·lacions de l'arxiu comarcal, on tindran a l'abast tots els serveis i l'assessorament necessaris per a la recerca històrica, com per internet.
Els dies 2, 3 i 4 de juliol de 2014 se celebrà a Balaguer un curs d'estiu amb el tema "La formació de la personalitat a l'edat mitjana"
Els dies 2, 3 i 4 de juliol va tenir lloc a Balaguer el XIX Curs d'Estiu de la Càtedra d'Estudis Medievals Comtat d'Urgell, amb el tema La formació de la personalitat a l'edat mitjana que, com cada any, va estar organitzat per l'Arxiu Comarcal de la Noguera, el Consell Comarcal de la Noguera i la Universitat de Lleida.
El curs va consistir en dues jornades de ponències impartides per professors de diferents universitat europees i també d'Amèrica, i una jornada dedicada a la visita comentada al patrimoni històric de la comarca, durant la qual es va realitzar el ja tradicional dinar de curs.
"Ruptura i legitimació dinàstica a l'Edat Mitjana", és el nom del volum que recull les actes del Curs d'estiu Comtat d'Urgell, celebrat a Balaguer els dies 4, 5 i 6 de juliol de 2012
Ja es troba disponible la publicació Ruptura i legitimació dinàstica a l'Edat Mitjana.
Actes del XVII Curs d'estiu Comtat d'Urgell, celebrat a Balaguer els dies 4, 5 i 6 de juliol de 2012 sota la direcció de Flocel Sabaté i Maite Pedrol.
Aprofitant el marc de la commemoració del compromís de Casp l'any 1412, aquest llibre reuneix els textos científics i els debats compartits entre destacats especialistes europeus, a fi de copsar les raons i els arguments relatius a les ruptures i a la legitimació dinàstica que s'enfronten al llarg de l'edat mitjana, en una visió global i comparativa arreu dels territoris i els temps medievals.
Els dies 20 a 30 d'abril, l'Arxiu Comarcal de la Noguera ha organitzat l'exhibició de documents de l'antic poble de Tragó
Els dies 20 a 30 d'abril, l'Arxiu Comarcal de la Noguera ha organitzat una Mostra de documents del poble de Tragó de Noguera.
La mostra ha aplegat diversos documents referents al poble, procedents del fons de l'Ajuntament, de la parròquia i del fons patrimonial Casa Antillach de Tragó de Noguera, tots conservats a l'ACN.
L'antic municipi de Tragó de Noguera va ser dissolt l'any 1964 amb motiu de la construcció dels embassaments de Canelles i Santa Anna, pel Decret 2615 de 16 de juliol de 1964.
Comprenia els pobles de Tragó de Noguera, Blancafort, Canelles, Boix i Alberola i, tret del darrer, els altres van haver de ser abandonats per la construcció en el terme dels embassaments de Canelles i de Santa Anna.
Va ser el de Santa Anna el que va inundar el poble de Tragó de Noguera.
L'any 1964, la major part del terme municipal passà al d'Os de Balaguer, llevat del sector de l'antic terme de Boix, que es va integrar a l'ajuntament d'Ivars de Noguera.
Amb la dissolució del municipi de Tragó de Noguera la documentació també va passar a l'ajuntament d'Os de Balaguer, on es va conservar fins que es va transferir a l'Arxiu Comarcal de la Noguera l'any 2013.
Els dies 1, 2 i 3 de juliol de 2015 a Balaguer
Els dies 1, 2 i 3 de juliol de 2015 ha tingut lloc la 20a edició del Curs d'Estiu Comtat d'Urgell a Balaguer, que aquest any ha tractat el tema de "L'assistència a l'Edat Mitjana".
Les ponències han estat impartides per catedràtics i professors d'universitats de l'Estat espanyol, Argentina, França, Itàlia, Regne Unit i Xile, amb les quals han donat a conèixer els seus estudis medievals sobre com s'atenia les persones en situació de pobresa, feblesa, malaltia i necessitat i també com, a través de la caritat, les persones poderoses feien ostentació de la seva pietat.
Durant els tres dies del curs, amb prop d'una quarantena d'inscrits, s'ha impartit conferències en sessions de matí i tarda, que s'han clos amb l'habitual debat entre els participants al curs.
El dijous 2 de juliol es va fer una sortida a la Vall de Meià durant el matí i, a la tarda, la sala d'actes de l'Ajuntament de Vilanova de Meià va acollir un homenatge a Prim Bertran, apreciat professor i historiador de la Noguera.